पर्यावरण विभाग के ओ.एस.डी. संजय शुक्ला ने राजधानी रायपुर सहित प्रदेश के सभी प्रमुख शहरों में दीपावली के दौरान वायु और ध्वनि प्रदूषण रोकने के लिए राजधानी रायपुर में विभागीय अधिकारियों की समीक्षा बैठक लेकर उन्हें सतर्क कर दिया था। उनके निर्देश पर सभी प्रमुख शहरों में जन जागरण अभियान भी चलाया गया। प्रचार-प्रसार के जरिये आम जनता को मान. उच्चतम न्यायालय द्वारा पटाखों पर जारी दिशा निर्देशों एवं पर्यावरण संरक्षण नियमों की जानकारी दी गई। इस अभियान में जिला प्रशासन व पुलिस विभाग का भी सहयोग मिला। इन सब प्रयासों के फलस्वरूप दीपावली के दौरान वायु प्रदूषण के स्तर में काफी गिरावट दर्ज की गई। छत्तीसगढ़ पर्यावरण संरक्षण मंडल के विशेषज्ञों द्वारा दीपावली के 07 दिन पूर्व से 07 दिन बाद तक वायु प्रदूषण का मापन किया जा रहा है।